AQSh Pokistondagi uch terrorchi guruh yetakchilari uchun 11 mln dollar mukofot va’da qildi

AQSh Davlat departamenti “Tahriki tolibon Pokiston” guruhi rahbari mulla Fazlulla qo‘lga olinishiga olib keladigan ma’lumot uchun 5 million dollar miqdorida mukofot va’da qildi. Bu haqda “TASS” xabar bermoqda.

Mulla Fazlulla Pokiston toliblarining eng taniqli va qidirilayotgan yetakchilaridan biri bo‘lib, u 2015-yili AQSh tomonidan terrorchilar ro‘yxatiga kiritilgandi.
Shuningdek, Qo‘shma Shtatlar siyosiy mahkamasi 8-mart, payshanba kuni tarqatgan bayonotda “Tahriki tolibon Pokiston” bilan bog‘liq ikki guruh yetakchilari — Abdulla Vali (“Jamoat ul-Ahror”) va Mangala Bagx (“Lashkari islom”) tutib berilgani uchun 3 million dollardan berilishi bildirildi.
Davlat departamentiga ko‘ra, mazkur yetakchilarning har biri “AQSh va uning fuqarolari xavfsizligiga tahdid soladigan terrorizm aktlarini amalga oshirgan”.